Diari Oficial de la Generalitat Valenciana


Sumari del DOGV 6271, del 20-05-2010 (2010/5629)

RESOLUCIÓ de 7 de maig de 2010, del conseller de Medi Ambient, Aigua, Urbanisme i Habitatge, per la qual se sotmet a informació pública l'Estratègia Territorial de la Comunitat Valenciana.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6271

Data del DOGV
:   20-05-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/5629


Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

RESOLUCIÓ de 7 de maig de 2010, del conseller de Medi Ambient, Aigua, Urbanisme i Habitatge, per la qual se sotmet a informació pública l'Estratègia Territorial de la Comunitat Valenciana. [2010/5629]  
La Llei 4/2004, de 30 de juny, de la Generalitat, d'ordenació del territori i protecció del paisatge (en endavant LOTPP), preveu en els articles 37 i següents l'elaboració de l'Estratègia Territorial de la Comunitat Valenciana (en endavant ETCV). L'ETCV ha d'establir els objectius, criteris i directrius per a l'ordenació territorial de la Comunitat Valenciana.  
La Comunitat Valenciana té actius territorials que han de ser potenciats per a afrontar amb èxit el nou període en què ens trobem, com ara, un clima excepcional, uns valors ambientals i paisatgístics de rellevància europea, un entorn social obert i tolerant, un sistema de ciutats equilibrat, una classe empresarial emprenedora i dinàmica, una població cosmopolita, una agricultura molt competitiva, uns districtes industrials consolidats, i unes universitats punteres quant a investigació i coneixement de la realitat territorial.  
No obstant això, la Comunitat també té alguns factors que limiten el desenvolupament econòmic, juntament amb alguns problemes ambientals i territorials: un dèficit històric de recursos hídrics en una economia molt sensible a la disponibilitat d'aigua, part del territori té un elevat risc de desertificació, hi ha risc d'alguna fractura territorial i grans retards en les infraestructures ferroviàries de vertebració externa, que ha provocat que altres territoris adquirisquen avantatges comparatius de forma momentània, sense oblidar els problemes dels denominats sectors tradicionals o la dependència de fonts energètiques d'origen fòssil.  
L'Estratègia Territorial de la Comunitat Valenciana pretén ser una resposta als problemes plantejats, proposant la planificació conjunta del territori que integra la Comunitat Valenciana, des d'una perspectiva supramunicipal.  
L'Estratègia Territorial de la Comunitat Valenciana actua sobre tots i cadascun dels elements territorials que recolzen aquest nou model de creixement: qualificar el territori i el paisatge, proposar models de mobilitat sostenible, millorar la cohesió social, augmentar la vertebració interna i externa del nostre territori, preparar el territori per a lluitar contra el canvi climàtic, mantenir el lideratge quant a la gestió sostenible de recursos hídrics, implantar models de governança territorial transparents i innovadors, entre altres.  
L'Estratègia Territorial planteja un nou model territorial des d'una visió de conjunt, que pretén compatibilitzar els valors del medi amb el seu desenvolupament socioeconòmic. Amb aquest fi proposa 100 metes que defineixen l'escenari territorial desitjat, 250 propostes que reflecteixen més de 1.000 accions directes sobre el territori i unes directrius en què s'establixen les regles del joc perquè els agents que operen al territori desenvolupen de forma coherent les seues estratègies d'actuació.  
La formulació i l'elaboració de l'Estratègia Territorial de la Comunitat Valenciana correspon a la conselleria competent en matèria d'ordenació del territori i urbanisme. Així mateix, correspon a aquesta conselleria acordar l'obertura del període d'informació pública, com també la seua aprovació provisional. L'aprovació definitiva de l'Estratègia Territorial és competència del Consell de la Generalitat. Tot això, d'acord amb el que estableix l'article 41.2 de la Llei 4/2004, de 30 de juny, d'ordenació del territori i protecció del paisatge.  
Per aquesta raó, resolc:  
Primer  
Sotmetre a informació pública l'Estratègia Territorial de la Comunitat Valenciana, fins al 1 de setembre de 2010, anunciant-la en el Diari Oficial de la Comunitat Valenciana, en els butlletins oficials de les províncies d'Alacant, de Castelló i de València, i en un diari no oficial d'àmplia difusió a cadascuna de les províncies assenyalades. Durant aquest període el projecte diligenciat es trobarà depositat per a la seua consulta pública als locals d'aquesta Conselleria sitis:  
Alacant: Direcció Territorial de Medi Ambient, Aigua, Urbanisme i Habitatge (av. Aguilera, 1. 03550, Alacant).  
Castelló: Direcció Territorial de Medi Ambient, Aigua, Urbanisme i Habitatge (av. Hermanos Bou, 47, 12748, Castelló de la Plana).  
València: Centre d'Informació i Documentació Ambiental de la Comunitat Valenciana (c/ Marià Cuber, 14, baixos, 46838-València).  
Així mateix, amb l'objecte de facilitar l'accés a l'Estratègia territorial, aquesta pot ser consultada en el web de la Conselleria de Medi Ambient, Aigua, Urbanisme i Habitatge (http://cma.gva.es/etcv).  
Segon  
Demanar el dictamen dels municipis i els informes sectorials dels distints departaments o òrgans de les administracions públiques que escaiga, en relació amb les seues competències respectives.  
València, 7 de maig de 2010.- El conseller de Medi Ambient, Aigua, Urbanisme i Habitatge i vicepresident tercer del Consell: Juan Gabriel Cotino Ferrer.